C 88/56
EL
Επίσημη Εφημερίδα της Ευρωπαϊκής Ένωσης
24.2.2022
Η ανάλυση του εδάφους καλύπτει τρεις κύριους τύπους.
Πρώτον, υπάρχουν τα αργιλοασβεστολιθικά εδάφη τα οποία απαντούν στο βορειότερο τμήμα της περιοχής που καλύπτεται από την ονομασία προέλευσης.
Αυτά αποτελούν τη βασική πηγή για αμπελοκαλλιέργεια και βρίσκονται μεταξύ της Rioja Alavesa και της Rioja Alta.
Στη συνέχεια, στην τελευταία αυτή περιοχή και στη Rioja Oriental, υπάρχουν επίσης τα αλλουβιακά και πλούσια σε σίδηρο αργιλώδη εδάφη που παράγουν οίνους με πιο ελαφρύ σώμα από τους προαναφερθέντες.
Η πανάρχαιη αμπελουργική δραστηριότητα και η ζωτική σημασία της οινοποιίας για την περιοχή, ο οικονομικός αντίκτυπος της οποίας αντιπροσωπεύει το 20 % του ακαθάριστου εγχώριου προϊόντος, μαρτυρούν ότι η εξάρτηση από τη βιωσιμότητά της έχει βελτιστοποιήσει τα πλεονεκτήματα που προσφέρουν οι περιγραφόμενες φυσικές συνθήκες και, ειδικότερα, η εξειδίκευση στην παλαίωση των οίνων έχει οδηγήσει σε μία από τις υψηλότερες συγκεντρώσεις δρύινων βαρελιών στον κόσμο.
8.2. ΑΦΡΩΔΗΣ ΟΙΝΟΣ ΠΟΙΟΤΗΤΑΣ Παρότι η ονομασία είναι κυρίως γνωστή για την παραγωγή μη αφρωδών οίνων, ορισμένα οινοποιεία παράγουν αφρώδεις οίνους ποιότητας με την παραδοσιακή μέθοδο από τα μέσα του 19ου αιώνα, εξ ου και η τεχνογνωσία και η πείρα.
Η φρεσκάδα και η οξύτητα είναι δύο βασικά στοιχεία για την παραγωγή αφρωδών οίνων ποιότητας.
Το γεγονός ότι η ονομασία βρίσκεται σε περιοχή χαμηλότερων θερμοκρασιών, σύμφωνα με την κλίμακα Winkler συμβάλλει σε σύντομους κύκλους ανάπτυξης που οδηγούν σε κατάλληλη φαινολική ωριμότητα χωρίς υψηλά επίπεδα αλκοολικού τίτλου, , χαρακτηριστικά που παρέχουν το ιδανικό σημείο εκκίνησης για την παραγωγή των εν λόγω οίνων.
9.
Αλλες ουσιωδεις προϋποθεσεις (συσκευασια, επισημανση, αλλες απαιτησεις) Νομικό πλαίσιο: Εθνική νομοθεσία Τύπος επιπλέον προϋπόθεσης: Συσκευασία στην οριοθετημένη γεωγραφική περιοχή Περιγραφή της προϋπόθεσης: Οι οίνοι που καλύπτονται από την ειδική ονομασία προέλευσης «Rioja» πρέπει να εμφιαλώνονται μόνο σε καταχωρισμένα οινοποιεία που είναι εγγεγραμμένα στο μητρώο του ρυθμιστικού συμβουλίου, διαφορετικά ο οίνος δεν επιτρέπεται να χρησιμοποιεί την ονομασία προέλευσης.
Η εν λόγω απαίτηση θεσπίστηκε λόγω του ότι η ποιότητα του οίνου που προσφέρεται τελικά στον καταναλωτή διατρέχει μεγαλύτερο κίνδυνο υποβάθμισης όταν ο οίνος μεταφέρεται και εμφιαλώνεται εκτός της περιοχής παραγωγής από ό,τι όταν οι εργασίες αυτές εκτελούνται εντός της περιοχής.
Η απαίτηση αποβλέπει στην προστασία της εξαιρετικής φήμης του οίνου Rioja με την ενίσχυση του ελέγχου των ειδικών χαρακτηριστικών και της ποιότητάς του.
Προστατεύει την ειδική ονομασία προέλευσης την οποία χρησιμοποιούν όλοι οι ενδιαφερόμενοι παραγωγοί.
Η απόφαση επιβεβαιώθηκε με απόφαση του Δικαστηρίου της Ευρωπαϊκής Ένωσης της 16ης Μαΐου 2000.
Νομικό πλαίσιο: Εθνική νομοθεσία Τύπος επιπλέον προϋπόθεσης: Συμπληρωματικές διατάξεις σχετικά με την επισήμανση Περιγραφή της προϋπόθεσης: Η ένδειξη «RIOJA» πρέπει να τοποθετείται σε εμφανές σημείο και να ακολουθείται, ακριβώς από κάτω, από τα εξής: «Denominación de Origen Calificada» (προστατευόμενη ονομασία προέλευσης)· σφραγίδα του ρυθμιστικού συμβουλίου· το εμπορικό σήμα· και την ονομασία ή την εταιρική επωνυμία καταχωρισμένου οινοποιείου ή την εμπορική ονομασία.
Οι όροι «βαρέλι» και «ξύλο» δεν πρέπει να αναφέρονται κατά την εμπορική προώθηση, τη διαφήμιση και την επισήμανση των οίνων προτού ολοκληρωθεί η διαδικασία παλαίωσης.
Επιτρέπεται η χρήση του ονόματος μιας περιοχής ή ενός δήμου όταν τα σταφύλια προέρχονται από εκεί και όταν ο οίνος παράγεται, παλαιώνεται (κατά περίπτωση) και εμφιαλώνεται εκεί.
Ωστόσο, ποσοστό έως 15 % των σταφυλιών που χρησιμοποιούνται για την οινοποίηση μπορεί να προέρχεται από καταχωρισμένους αμπελώνες που βρίσκονται σε δήμους όμορους της περιοχής ή του δήμου όπου η επιχείρηση έχει την έδρα της, και πρέπει να παρέχονται αποδεικτικά στοιχεία ότι το προαναφερόμενο ποσοστό του 15 % των σταφυλιών θα είναι διαθέσιμο σε αποκλειστική βάση για περίοδο τουλάχιστον 10 διαδοχικών ετών.